La Generalitat de Catalunya necessita dotar-se d'una estructura administrativa que li permeti anar-se fent càrrec de les competències i serveis que li siguin traspassats, tant de les Diputacions com de l'Estat, i responsabilitzar-se de la millora i extensió de les prestacions públiques que en aquest període li siguin encomanades.
Per tal de fer front amb eficàcia i responsabilitat a l'exercici de les seves atribucions, l'estructura administrativa ha de conformar-se d'acord amb unes determinades característiques que es poden resumir en el sentit que ha d'ésser coherent, flexible i homogènia.
Coherència entre els òrgans bàsics dels diferents departaments, per tal d'assegurar unes interrelacions funcionals àgils.
Flexibilitat per anar-se adaptant sense necessitat de remodelacions bàsiques a l'extensió del nombre de competències traspassades i dels nous serveis que es puguin crear.
Homogeneïtat per a evitar conflictes entre òrgans equivalents dels diferents Departaments.
Aconseguir aquesta estructura que estalviï els inconvenients d'una burocràcia complicada, lenta i conflictiva i, per tant, ineficaç i gravosa per Catalunya, vol dir començar per dissenyar una mínima estructura tipus a partir de la qual els departaments, cadascun d'acord amb les seves específiques caracterísitiques, estableixin la seva pròpia estructura orgànica, estructura que s'anirà completant a mesura que ho exigeixi l'ampliació del nombre de competències o funcions de la Generalitat.
Per tant, d'acord amb el Consell Executiu.
Cada Departament podrà organitzar-se en Direccions, Secretaria General Tècnica, Consells Assessors i Organismes i Entitats autònomes que li siguin adscrits.
Cada Direcció General serà regida per un Director general, nomenat pel President de la Generalitat, a proposta del Conseller corresponent, i comprendrà els Serveis que calgui.
Els Serveis es dividiran en Seccions i aquestes en Negociats.
Al front de cada Servei, Secció o Negociat hi haurà un funcionari nomenat pel Conseller en la forma que s'estableixi en les normes que sobre funció pública dicti la Generalitat.
Els Serveis i Seccions es crearan per Decret.
La Secretaria General Tècnica amb nivell orgànic de Direcció General serà encomanada a un Secretari general tècnic de lliure designació pel President de la Generalitat, a proposta del Conseller corresponent, i es dividirà en dos serveis: el Gabinet Tècnic i la Secretaria Administrativa; al front de cada un hi haurà un Cap, nomenat pel Conseller entre els qui siguin funcionaris.
Cada Departament podrà comptar amb un o més Consells Assessors integrats pels membres que consideri necessaris, que podran ésser funcionaris de la Generalitat, sense que per això hagin de perdre les seves funcions.
La Presidència dels esmentats Consells correspon al Conseller que podrà, en qualsevol cas, delegar-la a un dels seus membres.
El nomenament de membres dels Consells Assessors i la delegació permanent de la seva presidència s'efectuarà per Decret, segons el procediment previst a l'article 25 del Reglament de Règim Interior.
Els organismes i entitats autònomes seran adscrits als Departaments mitjançant Decret, i a més de la corresponent funció de cada un, assessoren el Conseller del qual depenguin les matèries que se'ls consultin.
El càrrec de Director o President de cada entitat serà nomenat pel President de la Generalitat, a proposta del Conseller del qual depengui l'organisme.
Corresponen al Conseller, com a Cap del Departament, les següents atribucions:
a) La direcció, gestió, organització i administració de les funcions del Departament.
b) La iniciativa, direcció i inspecció dels serveis del Departament i la inspecció i altres funcions que li pertoquin respecte als organismes autònoms adscrits al respectiu Departament.
c) Proposar al President de la Generalitat les normes que, dintre de l'àmbit de les competències del seu Departament, tinguin caràcter reglamentari general.
d) Exercir la potestat de nomenament i proposició dels càrrecs del Departament, la seva separació i l'aplicació del règim disciplinari dels funcionaris en la mesura que desenrotllin les normes especials.
e) Resoldre els conflictes d'atribucions i competències entre els alts càrrecs del seu Departament.
f) Resoldre en última instància els recursos i reclamacions administratives que no pertoquin a organismes i autoritats inferiors del seu Departament.
g) Elevar al Ple del Consell les propostes de caràcter normatiu general.
i) Disposar les despeses pròpies dels serveis del Departament, en la mesura de les consignacions pressupostàries i d'acord amb les normes per l'execució del Pressupost, i demanar al Departament d'Economia i Finances les ordres de pagament que calguin.
j) Les altres facultats que en cada moment pugui donar el Consell.
Els Directors generals tindran, dintre de l'àmbit de les matèries encomanades, les següents facultats:
a) La direcció i gestió dels serveis i la resolució dels assumptes del Departament que els pertoquin.
b) El comandament, vigilància, organització i inspecció de les dependències al seu càrrec.
c) La proposta al Conseller de les resolucions que siguin pròpies de les matèries al seu càrrec.
d) Les altres competències que els donin especialment les disposicions vigents.
a) L'estudi, documentació i assessorament permanents del Departament.
b) La realització dels informes tècnics i dels estudis especialitzats propis de la política del Departament.
c) La preparació del pressupost anual del Departament.
d) La recollida d'estadística derivada de l'activitat pròpia del Departament.
e) L'organització de la biblioteca i centre de documentació del Departament.
f) La preparació dels projectes reglamentaris interns i dels que s'hagin de proposar al Consell.
g) La coordinació i proposta en relació a tots els afers que afecten a l'organització i administració del Departament i a les relacions administratives amb la resta dels Departaments.
h) La realització de les funcions administratives del Departament.
i) L'organització d'oposicions, concursos i contractació del personal adscrit al Departament, en la mesura que ho assenyali la reglamentació de funcionaris.
j) L'administració dels immobles, mobles i materials de totes les dependències del Departament.
k) L'ordenació de la comptabilitat, el registre general i l'arxiu del Departament.
Els Consells Assessors de cada Departament tindran les funcions d'alt assessorament al Conseller en la política del Departament i en els temes que se li presentin i que se li encomanin en cada cas.
Les competències d els Consellers podran ésser delegades als Directors generals i als Secretaris generals tècnics, excepte:
Els assumptes que s'hagin de resoldre per acord del Consell o els que s'hagin de sotmetre al coneixement d'aquest.
Els que es refereixin a les relacions amb el President de la Generalitat, els Consellers i altres autoritats de l'Estat.
Els que hagin de produir disposicions reglamentàries de tipus general.
La resolució de recursos contra actes dels Directors generals o dels Secretaris generals tècnics.
Les facultats dels Directors generals i Secretaris generals tècnics seran delegables en els caps de servei del Departament, amb la precisa autorització del Conseller.
No es podran delegar competències que s'exerciten, a la vegada, per delegació.
Primera.- A mesura que vagin produint-se les assumpcions de competències, cada Conseller haurà de proposar al President de la Generalitat, d'acord amb l'article segon, paràgraf tercer, d'aquest decret, la creació de serveis i seccions del seu Departament.
Segona.- Mentre no es produeixin els traspassos de competències, cada Conseller podrà nomenar un o més Secretaris, que tindran al seu càrrec la direcció delegada dels serveis del Departament en l'àrea que li sigui encomanada.
Aprovada pel Consell l'organització del Departament i nomenat el Director general per la matèria corresponent, els Secretaris acabaran la seva funció i no seran substituïts.
Barcelona, 18 de setembre de 1978